作者:儲光羲
標題:送丘健至州敕放作時任下邽縣
內容:太史登觀臺，天街耀旄頭。大君忽霆震，詔爵冠軍侯。南必梁孫源，西將圉昆丘。河隴徵擊卒，虎符到我州。朝集鹹林城，師言亂啁啾。殺氣變木德，凜凜如高秋。元戎啟神皇，廟堂發嘉謀。息兵業稼穡，歸馬複休牛。和風開陰雪，大耀中天流。歡聲殷河嶽，涵蕩非煙浮。邦牧新下車，德禮彼甿謳。乾坤日交泰，吾亦遂優遊。